Planinski Muzej

Bralni klub Beremo gore - Matevž Lenarčič, Smisel in spoznanje, Patagonija
2025-11-24 18:00 - 19:00 (Europe/Ljubljana)
Bralni klub Beremo gore – Matevž Lenarčič, Smisel in spoznanje, Patagonija (Obzorja, 1988)
Med gorniškimi knjigami starejšega datuma bomo brali knjižno klasiko, ki nas lahko navduši tudi desetletja po izidu. V njej alpinist in biolog zanimivo opisuje takrat še turistično neomadeževano patagonsko naravo, te opise pa spretno prepleta s poglobljenimi razmisleki o
alpinizmu in prijateljstvu, kar knjigi daje aktualnost ter zimzelenost.

Stolp nas gleda - vodeni ogledi razstave
2025-11-27 18:00 - 19:00
Stolp nas gleda – razstava ob 130. obletnici postavitve Aljaževega stolpa
Prisrčno vabljeni, da se nam pridružite na posebnih vodenih ogledih občasne razstave, posvečene enemu najprepoznavnejših simbolov slovenskega naroda – Aljaževemu stolpu.
Razstava Stolp nas gleda nas popelje v čas, ko je župnik Jakob Aljaž postavil znameniti kovinski stolp na vrhu Triglava, hkrati pa odpira vprašanja o našem današnjem odnosu do najvišjega slovenskega kulturnega spomenika in njegove simbolne teže.
Cena vodenega ogleda: 5 eur
ZA VODENJE SO POTREBNE PREDHODNE PRIJAVE. PRIJAVE ZBIRAMO DO PONEDELJKA, 15. 12. 2025, DO 14. URE NA INFO@PLANINSKIMUZEJ.SI
Vodenje bo izvedeno, če se prijavi vsaj 5 oseb.
Na prvi voden ogled vas bosta popeljala

Natalija Štular, kustosinja in avtorica razstave, ki bo predstavila ozadje nastanka, zanimivosti in premisleke, vtkane v razstavo,
Franjo Potočnik, legendarni obiskovalec vrha Triglava, ki letos praznuje 90 let in je že desetletja eden najzvestejših “čuvajev” Aljaževega stolpa.

Obljubljamo topel, doživet in navdihujoč večer v družbi izjemnih pripovedovalcev in zgodovine, ki nas še vedno gleda – z vrha Slovenije.

Naslednje vodenje bo v torek, 16. decembra 2025, ob 18. uri, z vami bosta:

Mitja Peternel – muzejski vodnik, turni smučar, alpinist in pisec planinskih vodnikov, ki vam bo približal zgodovino in duha Triglava skozi oči poznavalca gora.
Mojca Volkar Trobevšek – diplomirana komparativistka in profesorica slovenskega jezika, urednica, moderatorka in scenaristka dokumentarnih filmov. Nekdaj alpinistka, dolgoletna planinska vodnica in učiteljica smučanja, danes pa dejavna sodelavka Mednarodnega festivala gorniškega filma ter somentorica bralnega kluba v Slovenskem planinskem muzeju. Je prijetna sogovornica in poznavalka številnih gorniških zgodb, ki jih bo delila z obiskovalci.

Vabljeni na večer navdiha, spominov in pogleda v zgodbo, ki že desetletja povezuje Slovence.

Na belih strminah domačih gora
2025-12-05 18:00 - 19:30 | Dvorana Triglav, Triglavska cesta 49, 4281 Mojstrana, Slovenia
Domače gore – Julijske Alpe, Karavanke, … – postanejo bolj skrivnostne, tudi bolj privlačne, v času, ko jih prekrije snežna odeja. Kot takšne so tudi te bližnje gore težje dostopne, a ponujajo tisto pristno raziskovanje, smučanje z vrhov, vzpenjanje preko grebenov, odmaknjenost od vsakdanjih opravil v dolini … To je čudovit zimski svet gora, kjer smučar lahko najde primarne linije, kjer se lahko počuti zares nekoristnega. Tokrat vas bo Matej Mejovšek, alpinist in turni smučar popeljal v domače gore in z vami delil bogate smučarske trenutke.

Smo na točki brez vrnitve? Pogovor z Matevžem Lenarčičem in ogled filma Temni pokrov sveta
2025-12-12 18:00 - 19:00 | Dvorana Triglav, Triglavska cesta 49, 4281 Mojstrana, Slovenia
Muzejski večer: Smo na točki brez vrnitve?
Pogovor z Matevžem Lenarčičem in ogled filma Temni pokrov sveta, petek, 12. december 2025 ob 18. uri
Mednarodni dan gora bomo letos proslavili v imenitni družbi Matevža Lenarčiča, alpinista, fotografa, pisca, okoljevarstvenika in pilota, ki je v ultralahkem letalu kar trikrat obkrožil svet. S »samotnim zrakoplovcem« se bosta pogovarjali Irena Cerar in Mojca Volkar Trobevšek, ogledali pa si bomo tudi dokumentarni film Temni pokrov sveta, ki je nastal leta 2022 v režiji Amirja Muratovića. Dokumentarec nam bo pomagal razumeti učinke črnega ogljika, ki je drugi največji povzročitelj globalnega segrevanja.
Dogodek bomo sklenili z otvoritvijo fotografske razstave #LjubimGore in podelitvijo nagrad avtorjem najboljših fotografij, prispelih na fotonatečaj Planinske zveze Slovenije.
***
Večer pripravljamo v okviru bralnega kluba Beremo gore, ki pod vodstvom Irene Cerar in Mojce Volkar Trobevšek že tretjo sezono poteka v Slovenskem planinskem muzeju. Letos smo brali tudi Smisel in spoznanje, Patagonija – knjižno klasiko Matevža Lenarčiča. Klub deluje pod okriljem Alpske konvencije in njihove pobude Brati gore.
Vabljeni na odmerek gorske kulture!

Novoletne ustvarjalne delavnice v Slovenskem planinskem muzeju
2025-12-29 10:00 - 2025-12-30 12:00 | Planinski muzej, Triglavska cesta 49, Mojstrana, 4281, Slovenia
29. in 30. decembra 2025 bomo med 10. in 12. uro ustvarjali novoletne okraske z domišljijskim planinskim pridihom.
Delavnice so primerne za vse od 6. leta dalje, prijave niso potrebne.
Cena delavnice: 6 eur.
Pridružite se nam in skupaj bomo ustvarili praznično vzdušje!
Prisrčno vabljeni!

Voden ogled razstave Stolp nas gleda z Matjažem Podlipnikom, 15. 1. 2026, ob 18. uri
2026-01-14 08:00 - 17:00
Ste že dobro zakorakali v leto 2026? Mi smo – in z njim odpiramo nove skupne zgodbe.Naša občasna razstava »Stolp nas gleda – 130 let Aljaževega stolpa«, pripravljena ob častitljivem jubileju enega najpomembnejših slovenskih nacionalnih simbolov, ostaja najbolj obiskan kotiček muzeja. Če je še niste videli – zdaj je pravi čas. Če ste jo že – vedno se odkrije kaj novega.
Tokrat vas bo po razstavi popeljal Matjaž Podlipnik, že desetletje sodelavec Slovenskega planinskega muzeja, ljubitelj gora, ambasador Triglavskega narodnega parka in turistični vodnik. Obeta se še eno zanimivo, vsebinsko bogato in doživeto vodstvo.
Cena: 5 € / osebo (plačilo na recepciji muzeja pred dogodkom)Vabljeni Kdaj: četrtek, 15. januarja ob 18. uri

Triglav ni praznik, temveč kraljestvo, muzejski večer z Borutom Peršoljo, 23. 1. 2026 ob 18. uri
2026-01-23 18:00 - 19:00 | Dvorana Triglav, Triglavska cesta 49, 4281 Mojstrana, Slovenia
Triglav je najvišji vrh Julijskih Alp in najvišji vrh Slovenije. Vrh ni samo lepa, visoka in ponosna gora, temveč je celo kraljestvo, kot je o njem zapisal dr. Julius Kugy. Na severni strani leži ostanek Triglavskega ledenika s katerim je tesno povezana legenda o Zlatorogu. Dovški župnik Jakob Aljaž je leta 1895 kupil vrh Triglava in na njem postavil stolp. Za slovensko nacijo je Triglav sveta gora in državni simbol. Tu se je pisala nacionalna, pa tudi gorniška zgodovina. Na vrh Triglava vodijo zelo zahtevne planinske poti, pri katerih hojo zamenja ali dopolnjuje plezanje. Tura nanj zahteva ustrezno gorniško znanje in izkušnje, telesno pripravljenost, vzdržljivost in gorniško opremo. Triglav je po raznolikosti vzrokov gorskih številu in po številu smrtnih nesreč slovenski prvak. Kdor se ga loteva s spoštljivostjo, so mu vrata v Triglavsko kraljestvo in edini slovenski nacionalni park odprta.
Kaj pa se zgodi, ko se vrednote, ki so se oblikovale tisočletja, na hitro – v dobrem desetletju – preoblikujejo v tržno blago? Ko premišljeno gorništvo zamenja potrošniško pohodništvo? Ko se meja med dolino in vrhom zavestno briše in vzpon na Triglav ne stremi več k doživetju miru, temveč preobilju modernih glasov? Je ta stranpot oblike razvoja slovenstva res vredna obeležitve svečanosti državnega praznika?
Vabljeni k vzponu na goro – Triglav, kot kraljestvo in ne kot praznik potrošništva!

Borut Peršolja je geograf, gornik, naravovarstvenik in gorniški publicist.

Borut Peršolja je Domžalec, magister geografskih znanosti, nekdanji vodnik Planinske zveze Slovenije in inštruktor planinske vzgoje. Zaposlen je v Državnem zboru kot vodja Raziskovalno-dokumentacijskega sektorja. Soavtor knjig Mentor planinske skupine, Planinska šola, Vodniški učbenik ter knjig Slovensko planinstvo in Slovenske gore. Skupaj z ženo Matejo soavtor programov Ciciban planinec in Mladi planinec ter treh dnevnikov (v nakladi več kot 150.000 izvodov). Avtor številnih znanstvenih, strokovnih in poljudnih člankov o gorah in gorništvu, snovalec in sogovornik sedeminsedemdesetih gorniških večerov. Soavtor zasnove Vzpon na goro v Slovenskem planinskem muzeju in avtor tematske poti Po stopinjah pastirjev na Veliki planini. Avtor Izjave o prihodnosti gorskih območij Slovenije, podpori trajnostnemu razvoju in uveljavljanju skromnosti v gorniškem turizmu. Ustanovni član CIPRA Slovenija, društva za varstvo Alp in nekdanji član sveta Javnega zavoda Triglavski narodni park. Dobitnik študentske Prešernove nagrade za diplomsko delo, nagrade za najboljši prispevek v prilogi Znanost časnika Delo (o nekajletnem raziskovanju Triglavskega ledenika), priznanja Mladina in gore in častni vodnik Planinske zveze Slovenije. Najmlajši veteran vojne za Slovenijo in nosilec spominskega znaka Zvest Sloveniji. Občudovalec in večni raziskovalec vsega, kar v naravi in ljudeh prebujajo gore. O sebi je nekje zapisal: »Hodim, pomagam, pišem, zardevam.« In to drži še vedno.

Zimske počitniške ustvarjalnice, 16. - 18. 2. 2026, ob 9. uri
2026-02-16 09:00 - 2026-02-18 12:00
Ponedeljek, 16. 2., od 9. do 12. ure
Skrivnostne snežinke ❄️
Kako nastane sneg? Kakšne oblike imajo snežinke in koliko jih mora pasti, da se travnik obarva belo? Na ta in še mnoga druga vprašanja bomo skupaj iskali odgovore s profesorjem fizike. Delavnica bo preplet raziskovanja, razmišljanja in ustvarjalnosti – izdelali bomo umetni sneg ter svoje snežinke.Delavnico vodita Goran Ilič, učitelj fizike, in Natalija Štular, kustosinja pedagoginja v Slovenskem planinskem muzeju.

Torek, 17. 2., od 9. do 12. ure
Vedno prijetno in domače – diorama 🛖
Najbližja koča našemu Triglavu je Triglavski dom na Kredarici, ki letos praznuje že 130 let. Spoznali bomo njegovo zgodbo, razloge za nastanek in pomen planinskih koč v gorah. V ustvarjalnem delu delavnice bomo izdelali zanimivo dioramo doma ter spoznali različne ideje za oblikovanje dreves, gora in hiš.Delavnico vodi Natalija Štular, kustosinja pedagoginja v Slovenskem planinskem muzeju.

Sreda, 18. 2., od 9. do 12. ure
Bonton v koči, copati in čepice 🥾
Planinske koče so prostori, za katere skrbijo njihovi gospodarji, a tudi mi – obiskovalci. Marsikatera koča stoji že več kot sto let, zato bomo spregovorili o tem, kako lahko z odgovornim ravnanjem prispevamo k njihovi ohranjenosti. V ustvarjalnem delu delavnice bomo izdelali planinske čepice in copate.Delavnico vodi Natalija Štular, kustosinja pedagoginja v Slovenskem planinskem muzeju.
Delavnice so primerne za družine in otroke od 6. leta starosti, za mlajše pa v spremstvu starejših oseb.
Cena posamezne delavnice: 6 eur/osebo
Dodatne informacije: 08 380 67 32 oziroma neli.stular@planinskimuzej.si (Natalija Štular) ali
08 380 67 30 oziroma info@planinskimuzej.si (recepcija)
Organizatorji si pridružujemo pravico do spremembe programa.
SE VIDIMO V MUZEJU!

Izkušnja dediščine v praksi
2026-02-20 18:00 - 19:00
Vljudno vabljeni na predstavitev mednarodnega projekta Inherit – Izkušnja dediščine v praksi.

Bralni klub Beremo gore, sezona 2026
2026-02-23 18:00 - 19:00
Bralni klub za ljubitelje gora, ki želijo, da jih višave spremljajo tudi v dolini.
V letu 2026 vstopamo že v četrto sezono bralnega kluba Beremo gore, ki živi pod streho Slovenskega planinskega muzeja v Mojstrani, finančno pa ga omogoča Alpska konvencija. Snovalki programa in moderatorki bralnega kluba sta Irena Cerar in Mojca Volkar Trobevšek, literarni komparativistki, gorniški publicistki in strastni bralki. Bralni klub je namenjen vsem, ki poleg obiskovanja gorskega sveta radi sežejo po dobri knjigi, a tudi k sočloveku: bistvo naših srečevanj je sproščen pogovor, izmenjava mnenj, vtisov in razmišljanj o prebranem.
Dvakrat letno pripravimo muzejski večer, ko nas obiščejo (pre)brani ustvarjalci in ustvarjalke, včasih si ogledamo film, povezan z njihovim delom, ali prisluhnemo glasbi.
Kako deluje?
Bralna srečanja potekajo ob ponedeljkih, javni prireditvi v okviru muzejskih večerov pa ob petkih. Najraje imamo, če se nam pridružite na začetku letnega ciklusa, a dobrodošli ste kadarkoli. Za udeležbo na bralnem klubu so potrebne predhodne prijave na naslov:
neli.stular@planinskimuzej.si / info@planinskimuzej.si ali 08 380 67 30 / 32.
Udeležba je brezplačna.
Program sezone 2026

Triglav in njegovi miti, pogovor in ogled razstave
2026-03-13 18:00 - 19:00
Triglav in njegovi miti
V petek, 13. 3. 2026, ob 18. uri ob razstavi Stolp nas gleda (130. let Aljaževega stolpa) vabimo na pogovor s profesorjem dr. Igorjem Škamperletom, filozofom, sociologom kulture, esejistom in alpinistom, ki na Triglav gleda kot na identitetni steber, os, okoli katere se vrtimo – včasih ponosno, včasih negotovo.
Kaj pomeni, da imamo goro, ki jo pozna vsak? Kaj pomeni stolp, ki še vedno stoji in kaj nam pomeni pogled z vrha?
Po pogovoru si bodo obiskovalci lahko ogledali tudi zgoraj omenjeno razstavo.
Za dogodek so obvezne prijave na info@planinskimuzej.si do 11. 3. 2026.
Vstopnina: 5 eur.

Osrednji Čile in Velikonočni otok, potopisno predavanje
2026-03-20 18:00 - 19:00
Čile je dolg preko 4000 kilometrov, na severu je puščava Atacama, na jugu pa mogočne gore in ledeniki Patagonije. Vmes je osrednji Čile z mediteranskim podnebjem in je obenem žitnica ter vinogradniška dežela. Tihi ocean in gorovje Andov omejujeta najrazvitejšo južnoameriško državo na zahodu in vzhodu. Daleč v Tihem oceanu je skrivnostni Velikonočni otok. Polinezijci, prvotni prebivalci, ga poznajo pod imeno Rapa Nui. Privablja številne turiste z nenavadnimi kipi, ki so jih domačini poimenovali moai.
Osrednji Čile in Velikonočni otok bo predstavil Janez Pretnar.

Ko gora pokliče in srce vodi, potopisno predavanje
2026-04-10 18:00 - 19:00
Janez Justin bo z obiskovalci delil svojo navdihujočo življenjsko zgodbo, ki jo že vrsto let zaznamujejo gore, srčnost in pomoč ljudem.
Njegova pot se je začela povsem preprosto – s hojo, ki mu je po zdravstvenih težavah pomagala nazaj v življenje –, nato pa ga je vodila vse do Himalaje in Nepala, kamor se je vedno znova vračal. A bolj kot mogočni vrhovi so se ga dotaknili ljudje. Svoja doživetja je zato povezal tudi z dobrodelnostjo in pomočjo tistim, ki jo najbolj potrebujejo.
Njegova zgodba je zgodba o pogumu, vztrajnosti, hvaležnosti in tihem zavedanju, da nas najlepše poti pogosto vodijo prav k ljudem.
Vabljeni na večer iskrene pripovedi, topline in navdiha.

Iskanje divjega - moja odkrivanja kočevske narave
2026-04-17 18:00 - 19:00
Skozi objektiv Petre Drašković Pelc – doktorice biomedicinskih znanosti, fotografinje, vodnice in raziskovalke – bomo pokukali v skrivnostni svet Kočevskega ter skoraj zavonjali stoletna drevesa Rajhenavskega Roga in Krokarja ter življenje, ki se skriva med njimi. Predstavila nam bo tudi izjemne posnetke, nastale s fotopastmi, na katerih so se ujeli zadržani in redko videni prebivalci teh gozdov – velike zveri v svojem naravnem okolju.
Večer bo zaokrožila s kratkim filmom, prežetim s poetičnimi mislimi, saj ji prav domača pokrajina na jugovzhodu Slovenije predstavlja neizčrpen vir navdiha za umetniško ustvarjanje.

Vodenje po razstavi Stolp nas gleda z Marjeto Klemenc
2026-04-28 18:00 - 19:00
V torek, 28. aprila 2026, ob 18. uri vas vabimo na vodenje po razstavi Stolp nas gleda. Z nami bo Marjeta Klemenc, novinarka in gornica, ki jo navdihujejo Julijci, a rada seže tudi po vrhovih čez mejo, vse do Nepala, ki ima rada stene, gozd, naravo nasploh, a beži od obleganih poti. V gorah, kjer je pogosto tudi službeno, ne išče presežkov, ampak mir in razgled.
Z nami bo delila svoje zgodbe iz gorniških potepanj in zgodbe povezane z Aljaževim stolpom.
Vstopnina: 5 eur

Planinstvo in Češka koča – trajna vez češko - slovenskega sodelovanja, odprtje razstave
2026-05-06 18:00 - 19:00 | Dvorana Triglav, Triglavska cesta 49, 4281 Mojstrana, Slovenia
Ustanova Avgusta Delavca v sodelovanju z Gornjesavskim muzejem Jesenice – Slovenskim planinskim muzejem in Veleposlaništvom Češke republike v Sloveniji vabi v sredo, 6. maja 2026, ob 18. uri v Slovenski planinski muzej na slovesno odprtje razstave Ladislava Jiráska Češko- slovensko planinsko sodelovanje – združeno s prikazom filma o Češki koči.
Na prireditvi bodo o češki podružnici Slovenskega planinskega društva, oblikovanju razstave ter nastajanju filma o Češki koči ter njenem simbolnem pomenu za preteklo in sedanje češko -slovensko planinsko sodelovanje spregovorili Miro Eržen – predsednik uprave Ustanove Avgusta Delavca, Ladislav Jirásko -avtor razstave in filma ter Andrej Karničar – župan občine Jezersko.
Razstavo bo odprl veleposlanik Češke Republike v Sloveniji Nj. Eksc. Jiři Kuděla.
Vljudno vabljeni!

Stolp nas gleda - vodenje po razstavi z Matjažem Podlipnikom
2026-05-19 18:00 - 19:00 | Planinski muzej, Triglavska cesta 49, Mojstrana, 4281, Slovenia
V torek, 19. maja 2026, vas ob 18. uri vabimo na vodenje po razstavi Stolp nas gleda.Po razstavi nas bo popeljal Matjaž Podlipnik, že desetletje sodelavec Slovenskega planinskega muzeja, ljubitelj gora, ambasador Triglavskega narodnega parka in turistični vodnik. Obeta se še eno zanimivo, vsebinsko bogato in doživeto vodstvo.
Cena: 5 € / osebo (plačilo na recepciji muzeja)

Človek, gora, poezija, muzejski večer
2026-05-22 19:00 - 20:00 | Dvorana Triglav, Triglavska cesta 49, 4281 Mojstrana, Slovenia
V petek, 22. maja 2026, vas ob 19. uri vabimo na pesniško obarvan pogovor z Jožetom Zupanom – Jušem. Pogovor bosta vodili Mojca Volkar Trobevšek in Irena Cerar, za glasbeno spremljavo pa bo poskrbel multiinštrumentalist Jan Tomšič.
Mnogi planinci, gorniki in alpinisti svoje globoko doživljanje izjemnih gorskih prostorov izražajo s poezijo. Med njimi je tudi Jože Zupan – Juš, nekdanji vrhunski alpinist in himalajec, ki je svoj pesniški izraz pred petnajstimi leti predstavil v pesniški zbirki Tukaj tam onkraj. Na tokratnem večeru bomo premierno prisluhnili njegovim novim pesmim ter se sprehodili po hribovitih pesniških pokrajinah slovenskih klasikov.
Muzejski večer je del projekta Beremo gore, ki ga muzej pripravlja v sodelovanju z Alpsko konvencijo.
Vsem ljubiteljem poezije priporočamo v branje:
Človek, gora, poezija (PZS, Mihelač, 1993)
Jože Zupan – Juš: Tukaj tam onkraj (samozaložba, 2010)

Ambulante pod zvezdami, muzejski večer
2026-05-29 19:00 - 20:30 | Dvorana Triglav, Triglavska cesta 49, 4281 Mojstrana, Slovenia
Muzejski večer bo posvečen spominu na dr. Jožeta Andlovica – šegavega moža, alpinista, gorskega reševalca in predvsem legendarnega odpravarskega zdravnika, ki je s svojo predanostjo, humorjem in človečnostjo zaznamoval številne generacije planincev in alpinistov.
Le malokdo njegovo življenjsko zgodbo pozna bolje kot Žarko Rovšček. Že kot otrok je zahajal v Andlovčevo ambulanto na Mostu na Soči, kasneje pa njegove dnevnike in zapise preoblikoval v knjižna dela. Prav zato bo njegova beseda uvod v večer spominov, zgodb in osebnih pričevanj.
Svoje spomine, resne zgodbe, šegave dogodivščine in anekdote o »dohtarju Sabi« bodo delili njegovi prijatelji in alpinisti veterani Klavdij Mlekuž, Tone Sazonov – Tonač, Kazimir Drašlar – Mikec. Pripovedovalcem se bo pridružil tudi Peter Podgornik iz »mlajše« generacije, ki bo večer obogatil z dragocenim naborom fotografij in osebnih spominov.
Kako na delo in dediščino dr. Andlovica danes gleda mlajša generacija zdravnikov in kirurgov, pa bo predstavil dr. Anže Militarov.
Vabljeni na večer zgodb o človeku, ki je znal pomagati, povezovati in ostati pokončen tako v dolini kot pod najvišjimi gorami sveta.
